**Beszámoló**

**AZ EVANGÉLIKUS ALKOHOL- és SZENVEDÉLYBETEG MENTŐ MISSZIÓS SZOLGÁLAT**

**2014. évi munkásságáról – *Erdélyi Zoltán***

A Középhalmi Misszió nem csak egy hely, hanem fogalom. Isten kegyelméből múltja van, jelene van, jövője van. Mert ***„Jézus Krisztus tegnap, ma és mindörökké ugyanaz.”*** (Zsid13,8)

1992-ben magalakul a Középhalmi Misszió, mely a Magyarországi Evangélikus Egyháznak bár kicsiny, de annál többet jelentő missziós helye. Évente három gyógyító konferenciát és csendeshetet tartanak. A Misszió a szenvedélybetegek és lelki sérültek gondozását tartja fő feladatának – megelőző illetve utógondozó tevékenységgel. Sok gyógyulni vágyó szabadul meg szenvedélyétől, akik mind a mai napig örömmel tesznek bizonyságot szabadulásukról.

Immáron három éve annak, hogy Lázár Zsolt esperes közbenjárásával a tavaszi és őszi alkalmainkat a festői szépségű Kőrös partján egy üdülőben tartjuk, ahol igazán méltó körülmények között fogadhatjuk a gyógyulni vágyókat. Nyári alkalmunkon a régi (tanyai) épületben gyülekezünk egybe, ahol immár vendégek vagyunk – ott ugyanis már egy intézményesített nappali klub működik. A Szarvas Ótemplomi Szeretetszolgálathoz tartozó klub vezetősége mindent megtesz azért, hogy otthonossá tegye együttlétünket.

2014-ben is három alkalmunk volt találkozni azokkal a régi és új ismerősökkel, akik remélték, hogy közösségünkben megtalálják - az Úr Jézus segítségével – a gyógyulásukat ilyen vagy olyan szenvedélyükből.

Az elmúlt évi alkalmaink: április 7 - 12 – a Körös parton, június 16 – 20 \_ a régi (eredeti középhalmi épületünkben), valamint október 13 – 18 – a Körös parton.

A napot egyéni elcsendesedéssel, imádsággal és testmozgással kezdjük. A reggeli utáni áhítaton Isten igéjét hallgatjuk az Evangélikus Bibliaolvasó Útmutató napi igéi alapján. Ezt követi a napi ige csoportos megbeszélése. Nagy segítségünkre vannak a Szarvas Ótemplomi Szeretetszolgálat Napraforgó Klubjának munkatársai, akik nem csak ellátásunkról gondoskodnak, hanem kreatív módszerekkel segítenek az ige üzenetének feldolgozásában. A délutáni evangelizációs alkalmakon meghívott (és elhívott!) vendégek szolgálnak, akikkel közösen beszélhetünk az ige üzenetéről.

Többnyire ilyenkor hallatszanak el a bizonyságtételek. „2014. őszi alkalmunkon megjelent egy fiatal „lelkész gyermek”, aki csodálatosan tett bizonyságot arról, hogy mit jelent, mit jelenthet a fiatalabbak bevonása missziói munkánkba. Ez a fiatal teremtés meghazudtolta azokat, akik értelmetlennek látják munkásságunkat.

Fontosak számunkra a magán- és lelkipásztori beszélgetések, a bizonyságtételek és a közös imádság. Mint ahogyan örülünk azoknak a már szabadult testvéreinknek, akik újra meg újra részt vesznek gyógyító alkalmainkon, s mintegy munkatársakká lettek.

Nagy hiányossága munkánknak, hogy nem tudunk állandó orvosi asszisztenciát biztosítani. A hét alatt egy alkalommal addiktológus orvosnő tart előadást.

A csendeshét utolsó napján, úrvacsorai istentiszteleten – bűnbánattal és hálaadással – vesszük magunkhoz az Úr szent testét és vérét. Ezt követi a „morzsaszedés”. Miért olyan fontos ez? Azért, mert a csendeshét első napján mindenki kap egy-egy igéslapot (Engi Sándor szabadult testvérünk készíti). Búcsúzáskor pedig mindenki felolvassa a kapott igét, elénekeljük kedves énekét, és válaszol a következő kérdésre: ”Mit kaptál itt, és mit viszel haza?” Hadd közöljünk itt néhány gondolat-morzsát, melyet a jelenlévők írásban is megfogalmaztak!

*-„Elindultam, Szarvasra, és úgy érzem, nem hiába jöttem. Szeretnék visszajönni.” „Az Ő békességét itt megéreztem”. „Örök ajándékot kaptam Istentől. Most már szabad vagyok a félelemtől”. „Hálás vagyok az Úrnak. Szeretete eljutott a szívünkig”. „Köszönöm a Missziónak, hogy olyan drága tiszta életet biztosított”. „Krisztus beköltözött a szívembe!”. „Viszontlátásra a Középhalmi Misszióban!”.*

Ezen a helyen mondunk köszönetet a Magyarországi Evangélikus Országos Egyháznak a támogatásért. Köszönet illeti Szeverényi János lelkészt - az Evangélikus Misszió Központ Igazgatóját -, aki rendszeresen szolgál közöttünk Isten igéjének hirdetésével. Miközben nem feledkezünk meg a résztvevők és a missziót szívügyüknek tekintők önkéntes adományairól sem. Ha nem lettek volna külön adományok, ha az Ótemplomi Szeretetszolgálat nem segített volna anyagiakban is, nem tudom, hogyan sikerült volna kigazdálkodni alkalmaink költségeit, mivel az elmúlt évben a Magyarországi Evangélikus Egyháztól csak egy alkalmunkra kaptuk meg a megígért anyagi támogatást. Konkrétabban: az előzetes megbeszéléseink alapján 3 x 100.00 Ft. támogatás helyett csak egy alkalmunkra kaptunk 100.000 Ft-ot kapott meg a Középhalmi Misszió. Gondolom, félreértés történt, és – utólag megkapja Alapítványunk a 200.000 Ft-ot.

Kérem a testvéreket, hordozzák imájukban a szerény méretű, de annál fontosabb kérdésekkel foglalkozó Középhalmi Missziót.

Mert ***„Jézus Krisztus tegnap, ma és mindörökké ugyanaz.”*** (Zsid13,8)

Nagyszénás, 2015.01.19.

**Középhalmi evangélikus misszió – ahol Jézus áll középen**

***– Péter Attila***

**A kezdetek**

1984-ben Nobik Erzsébet lelkésznő és Dr. Sárkány Angyal doktornő vezetésével hetente tartottak „egyházi gyógyító” alkalmakat a Szarvas-ótemplomi gyülekezetben. A résztvevők mentességet kaptak a kényszergyógykezelés alól. 1992-ben magalakult a Középhalmi Misszió, a visszakapott középhalmi (tanyai) iskolát hatvannégy férőhelyes konferenciaközponttá alakították.

Évente három gyógyító konferenciát és csendeshetet tartanak. A Misszió a szenvedélybetegek és lelki sérültek gondozását tartja fő feladatának.

Az évek során több lelkész szolgált a csendes heteken: Klucsik János, Selmeczi Lajos, a Boncsér házaspár, Túri Krisztina, Zátonyi János, Erdélyi Zoltán, Veres-Ravai Csaba Endre, Péter Attila, Szeverényi János országos missziói lelkész is rendszeresen, és még sokan mások. A szellemi munkások mellett mindig ott voltak a szeretetteljes „Márták”, akik gondoskodtak ellátásunkról: a Tóth-lányok, Józsua Lajosné, Szigeti Györgyné, Kis Gabi, Láng Emese, Bosnyákné Horváth Lili, Molnár Pál, Barkóczy Adrienn. A Középhalmi Evangélikus Misszió Alapítvány jelenlegi elnöke Mikó László, aki minden csendes héten szolgál evangelizációval.

**Jelenünk**

Három éve Lázár Zsolt esperes közbenjárásával a tavaszi és őszi alkalmainkat a Kőrös partján, egy üdülőben tartjuk. Nyári alkalmunkon a régi, tanyai épületben gyülekezünk össze, ahol most már egy intézményesített nappali klub működik.

A napot egyéni elcsendesedéssel, imádsággal kezdjük, majd Isten igéjét hallgatjuk az evangélikus bibliaolvasó Útmutató napi igéi alapján. Nagy segítségünkre vannak a Szarvas-Ótemplomi Szeretetszolgálat Napraforgó Klubjának munkatársai, akik nem csak ellátásunkról gondoskodnak, hanem kreatív módszerekkel segítenek az ige üzenetének feldolgozásában.

A délutáni evangelizációs alkalmakon meghívott vendégek szolgálnak. Fontosak számunkra a magán- és lelkipásztori beszélgetések, a bizonyságtételek és a közös imádság. Örülünk azoknak a már szabadult testvéreinknek, akik újra meg újra részt vesznek alkalmainkon.

A csendeshét utolsó napján az úrvacsorai istentisztelet után következik a „morzsaszedés”. A hét első napján mindenki kap egy-egy igéslapot, amit búcsúzáskor felolvas, mielőtt válaszol a következő kérdésre: „Mit kaptál itt, és mit viszel haza?”

Íme néhány gondolat-morzsa: „Úgy érzem, nem hiába jöttem. Szeretnék visszajönni.” „Az Ő békességét itt megéreztem”. „Örök ajándékot kaptam Istentől. Most már szabad vagyok a félelemtől”. „Hálás vagyok az Úrnak. Szeretete eljutott a szívünkig”. „Krisztus beköltözött a szívembe!”.

**Jövőnk**

Isten erejében bízva folytatjuk szolgálatunkat, hiszen megtapasztaltuk, milyen ereje van Jézus Krisztus gyógyító munkájának. Legutóbbi alkalmunkon 12 állandó lakónk volt, és több mint 40 résztvevő. A Középhalmi Misszió fő alapítója (nekünk csak Angyalka néni) hittel vallja: „Isten mindig talál megfelelő embert a szolgálatra”. Kérjük a Mennyei Atyát, hogy küldjön munkatársakat, és hogy indítsa el a gyógyulni vágyókat a misszióba! Indítsa arra a már szabadultakat, hogy minél több rászorulót küldjenek és hozzanak magukkal!”

Hisszük és valljuk, hogy Jézus Krisztus életünk egyetlen alapja, fundamentuma.